Benny Engelbrecht (S), 2012-03-30:
Ministeren har i sin tale på fornem vis redegjort for regeringens synspunkter og for de tekniske problemstillinger i forslagsstillernes beslutningsforslag.
Socialdemokraterne deler naturligvis regeringens holdning, og vi kan henholde os til de tekniske forklaringer i øvrigt.
Reglerne i erhvervelsesloven, herunder sommerhusreglen, skaber jo en ordning, hvor myndighederne kan føre kontrol med niveauet af sommerhuse og fritidsejendomme, som erhverves af personer og selskaber, der er placeret uden for Danmark.
Hvis reglerne lempes, er det min klare vurdering, at det ikke senere vil være muligt at genindføre skærpede regler.
Som ministeren har redegjort for, finder regeringen ikke, at Danmarks vækst- og beskæftigelsesudfordringer eller udfordringer i yderområderne løses gennem afskaffelse af reglerne om udlændinges erhvervelse af fritidsejendomme i Danmark.
Dette punkt vil jeg vende tilbage til.
På disse punkter er Socialdemokraterne enige.
Men jeg vil gerne tilføje, at vi ud over den fundamentale uenighed med forslagsstillerne også finder, at det foreliggende forslag er både sjusket, uigennemtænkt og udtryk for en fuldstændig mangel på respekt for landets mere tyndtbefolkede områder.
Jeg kan ikke udstå udtrykket Udkantsdanmark.
I forslagsstillernes naive forestilling skulle forslaget øge salget af de sommerhuse, der i dag enten står tomme eller slet og ret ikke kan sælges.
Virkeligheden er dog en anden.
Det vil først og fremmest være de allermest attraktive sommerhuse med de bedst tænkelige placeringer, der vil være interessante at erhverve for købestærke udlændinge.
I disse attraktive områder er det i dag sådan, at der er en meget høj belægningsprocent på sommerhuse, og det giver en virkelig travl sommersæson med masser af gæster og omsætning til lokalsamfundet – selvfølgelig.
Den høje belægningsprocent skyldes, at en række danske sommerhusejere vælger at leje deres sommerhus ud en del af tiden, når de ikke selv anvender det.
Sælges de mest attraktive huse i disse områder, vil de ikke længere blive udlejet.
Hvorfor skulle udlændinge dog gøre det?
I stedet for vil husene stå tomme i store dele af året.
Det vil føre til tab af overnatninger, det vil føre til tab af omsætning, og det vil føre til tab af arbejdspladser i et omfang, der vil være uhørt alvorligt.
Når jeg læser det kortfattede beslutningsforslag fra Liberal Alliances hånd med dets tilhørende bemærkninger, kan jeg ikke se en eneste henvisning til faktaberegninger eller eksperter, der understøtter forslagsstillernes løsrevne antagelser.
Det kan der være flere forklaringer på.
Jeg kan forestille mig tre: Enten er der tale om slet og ret sjusk og venstrehåndsarbejde, der vidner om manglende respekt for dette høje Tings arbejde, eller også er der tale om, at forslagsstillerne faktisk ikke har kunnet finde en eneste saglig kilde, der kan understøtte deres påstande – og når man i øvrigt ser på, hvor lidt baggrundsmateriale til understøttelse for forslaget det ellers altid hårdtarbejdende Folketingets Bibliotek har kunnet finde frem, så er det nok ikke så usandsynligt – eller også er der ganske enkelt tale om, at Liberal Alliance er hamrende ligeglade med Danmarks tyndere befolkede områder.
Jeg ved ikke, hvilke af disse tre forklaringer der er dækkende, men jeg har en fornemmelse af, at debatten her i salen nok vil afsløre, at det faktisk er alle tre.
Det er ikke og det vil aldrig blive socialdemokratisk politik at sælge ud, så der skabes spøgelsesbyer ellers spøgelsesområder, som alene bebos af velhavende udlændinge i korte perioder af året.
Så hvis Liberal Alliance bare søger efter ledige standpunkter, er de sådan set velkomne til at få dette helt for sig selv.
Vi er godt tilfredse med protokol nr. 32 om ejendomserhvervelse i Danmark og dens klare formulering, der lyder – og jeg citerer: »Uanset bestemmelserne i traktaterne kan Danmark opretholde den gældende lovgivning om erhvervelse af ejendomme, der ikke er helårsboliger.« I øvrigt må jeg sige, at i betragtning af hvor skeptisk Liberal Alliance i øvrigt har vist sig at være, når det handler om Det Europæiske Fællesskab, så virker det ganske forunderligt, at partiet netop på dette punkt mener, at den europæiske harmonisering skal være større.
Med disse ord vil jeg på Socialdemokraternes vegne på det klareste afvise beslutningsforslaget.